31995R0251
L 030/1
JURNALUL OFÍCIAL AL UNIUNII EUROPENE
REGULAMENTUL (CE) NR. 251/95 AL CONSILIULUI
din 6 februarie 1995
de modificare a Regulamentului (CEE) nr. 337/75 privind înființarea Centrului European pentru dezvoltarea formării profesionale
CONSILIUL UNIUNII EUROPENE,
având în vedere Tratatul de instituire a Comunității Europene și, în special, articolul 235 al acestuia,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetul Economic și Social (3),
întrucât reprezentanții guvernelor statelor membre reuniți la nivel de șefi de stat și de guvern, cu ocazia adoptării deciziei din 29 octombrie 1993 privind stabilirea sediilor anumitor organisme și servicii ale Comunităților Europene și ale Europol (4), au adoptat de comun acord o declarație privind stabilirea sediului Centrului european pentru dezvoltarea formării profesionale;
întrucât, în temeiul Regulamentului (CE) nr. 1131/94 din 16 mai 1994 de modificare a Regulamentului (CEE) nr. 337/75 privind înființarea Centrului european pentru dezvoltarea formării profesionale (5), Consiliul a stabilit sediul Centrului la Salonic;
întrucât, prin regulamentul menționat anterior, Consiliul și-a rezervat dreptul de a hotărî într-o etapă ulterioară cu privire la aspectele propunerii Comisiei privitoare la personalul Centrului;
întrucât este necesar să se asigure coerența la nivel comunitar cu privire la gestionarea personalului diferitelor organisme descentralizate; întrucât, prin urmare, este necesară modificarea Regulamentului (CEE) nr. 337/75 (6);
întrucât Comisia, sprijinită de consiliul de administrație al Centrului, trebuie să găsească și să aplice, în cel mai scurt termen, soluții adecvate privind măsurile care reglementează regimul personalului, legate de mutarea Centrului de la Berlin la Salonic și trebuie să prezinte Consiliului orice propuneri adecvate;
întrucât, în aceste condiții, Regulamentul (CECO, CEE, Euratom) nr. 1859/76 al Consiliului din 29 iunie 1976 de stabilire a regimului aplicabil personalului Centrului european pentru dezvoltarea formării profesionale, trebuie abrogat (7),
ADOPTĂ PREZENTUL REGULAMENT:
Articolul 1
Articolul 13 din Regulamentul (CEE) nr. 337/75 se înlocuiește cu următorul text:
„Articolul 13
Personalul Centrului se supune regulamentelor și reglementărilor aplicabile funcționarilor și altor agenți ai Comunităților Europene.
Centrul exercită, cu privire la personalul său, competențele acordate autorității învestite cu competența de numire.
Consiliul de Administrație al Centrului, în acord cu Comisia, adoptă modalitățile de aplicare adecvate.”
Articolul 2
Regulamentul (CECO, CEE, Euratom) nr. 1859/76 se abrogă.
Articolul 3
Prezentul regulament intră în vigoare în a treia zi de la publicarea în Jurnalul Oficial al Comunităților Europene.
Acesta se aplică de la 1 martie 1995.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 februarie 1995.